沈南金

沈南金，原名沈芾，字子輕，浙江杭州府钱塘县人，明朝政治人物。治《易經》。

生平
正德五年（1510年）庚午科浙江鄉試第十七名舉人，六年会试，以乙榜署任江西萬載縣學教谕，年四十歲中式嘉靖二年（1523年）癸未科會試第三百八十九名，第三甲第二百四十三名進士。三年授南京大理寺右評事，历寺副、寺正。嘉靖十年（1531年）任广东廉州府知府，十二年调任江西赣州府。既又补云南鹤庆府，移病老于家。嘉靖三十一年卒，年七十九。許相卿《雲村集》卷十三《明故中顺大夫江西赣州府知府沈公墓志铭》 公沈氏，讳南金，字子轻，家世郡城人。公始名芾，为钱塘博士诸生。御史行学，按籍更公名南金，公不意慊也。子轻盖公矫辞以见志云。高祖恒，负识干，当国初法峻，隐而卖卜。曾祖晢，祖宗寿，传术于世。父正术时，遂世阴阳家学。考俊，以公贵，赠文林郎南京大理寺右评事。妣朱氏、魏氏。公，魏出也，赠魏孺人。孩幼多奇，童矿有志操。正德五年举浙江乡试，六年会试，以乙榜署江西万载学教谕。嘉靖二年举进士，三年授南京大理寺右评事，历寺副、寺正。正德十年，迁广东廉州府知府。更贤，补江西赣州府，既又补云南鹤庆府，移病老于家。嘉靖三十一年六月十四日卒，年七十九。 公赋性简谅，操行介特，事徇其心，不惮违俗。所亲或规之曰：「世同混混，而子独以孑孑矫之其的而招射哉？」公谢曰：「唯唯否否。夫吾信吾心，傥庶几于道，或犹十一二已乎？嘻！俗去道也远矣，焉避矫？」处家人嗃嗃，侍亲侧更温颜婉辞若两人然。诸弟严事之，不为降。至其婚嫁赀费，力补苴之必周。教万载，抗颜督厉，造就科名士。加昔守廉以诚，长者处官，民犯盗窃犹核情，时有纵舍，不文法顾计也。 赣当达涂，巨镇重臣宿兵，民脂髓涸供矣。公身先节约，力任兴革，多方亟图，民望更生。而公以杜请托忤时贵排迫左迁罢归。知者哀赣人而惜时举措之乖，叹公不能取容当世，殆少激也与？公居乡，简易自便，不事矜饰，仪观无故，未尝割鲜兼馔，粝糗蔬茹之餐，通帛大布之服，萧然故诸生时等耳。郡仕而归者，官例供舆隶，公舍而徒行，行未尝入公府也。 杭故宋京师，江南大都会，自昔以繁丽名，产丰习侈，为天下最。公独啬陋凉约居其间，人以不情猜焉。缙绅士则惮屈之，然弗甘也。或斯靳之曰：「夫夫也，是谓苦节不可贞者耶？」公为不闻也者，矜澹泊为宠荣，悬车及就木，二十许年一日也。盖其资于世也俭，故需于世者廉。古有清白吏，今曷愧焉？部刺史诔之曰：「于今伯夷也。」言少褒矣，来者或可取微云。公方疾甚，医议灼艾曰：「止，生死由天，毋重困我。」疾革，诸子问，顾言曰：「更何言，更何言，无怛意。夫观人至于没世，复安所遁其情？」公超然若客，而归以语素昧公者，将亦信其平生也已。 公娶陈氏，无子。继亦陈氏，赠封并孺人。子男五：希渭，太学生，例以赀为杭州右卫署指挥佥事；希泷，邑学生；希淘，庶；希准、希济。女四：长壻邑学生金榜；次壻太学生林恩；次壻郡学生莫曜。庶女幼。孙男五，女五。公卒之三年，嘉靖三十三年十二月二十四日庚寅，葬公灵石山之朝阳。五子者聚相泣曰：「吾父洁修潜懿，今随死而亡，后将无复知有吾父者。吾曹不子死吾父矣。」夫先民既没，而德音犹存者，赖之于纪述也。孰为言立而传一二遗行，俾书之石，耿光于永世，以焜燿吾子若孙，繄吾父为不亡也。五人扙泣相慰曰：「可！可。」于是希泷以嘉鱼令李君玑衡状来请，爰论次之，而系以铭。 铭曰：湖水浩汗兮，山石岩巉。阴林灌木兮，偃蹇连蜷。莽一丘以埋玉兮，穆清风于陵樊。天地无穷兮，声休鬯而弗泯。长谷逶迤，轩驺历兹兮，志士式焉。曰：「猗嗟乎！清修独行之贤。」

家族 
出身阴阳训术世家。曾祖沈景阳。祖父沈宗寿。父沈晙。前母朱氏，母魏氏。永感下。弟重金、鳴金、應金。

 参考资料 
许相卿《明故中顺大夫江西赣州府知府沈公墓誌銘》

N
Category:錢塘縣人
Category:正德五年庚午科浙江鄉試舉人
Category:匠籍進士
Category:明朝廉州府知府
Category:明朝赣州府知府
Category:明朝縣儒學教諭